“ทวิช”ยืนยันศาลฯนัดไต่สวนเพิกถอนมติเลือกบอร์ด IFEC ตามเดิม
“ทวิช”ยืนยันศาลฯนัดไต่สวนเพิกถอนมติเลือกบอร์ด IFEC ตามเดิม 
30 พ.ค. 2561

ผู้สื่อข่าวรายงานว่า จากกรณีนายทวิช เตชะนาวากุล กรรมการ และผู้ถือหุ้นรายใหญ่ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC พร้อมผู้ถือหุ้นรายย่อยรวม 8 คน ได้ยืนคำร้องต่อศาลแพ่งเมื่อวันที่ 4 พ.ค.60 เพื่อขอให้เพิกถอนมติที่ประชุมผู้ถือหุ้นสามัญประจำปี 2560 ที่จัดขึ้นเมื่อวันที่ 2 พ.ค.60 เพื่อคัดเลือกกรรมการแทนกรรมการที่ครบวาระ 3 คน
โดยนายวิชัย ถาวรวัฒนยงค์ ประธานในที่ประชุมได้ใช้วิธีการลงคะแนนแบบสะสม หรือ Cumulative voting ที่กำหนดให้ 1 หุ้นมีสิทธิลงคะแนน 3 เสียง เนื่องจากผู้ถือหุ้นกลุ่มดังกล่าวเห็นว่าเป็นมติที่ฝ่าฝืนไม่ปฏิบัติตามข้อบังคับของบริษัท เป็นมติที่ไม่ชอบด้วยกฎหมาย พร้อมกับขอให้ศาลมีคำสั่งคุ้มครองชั่วคราวก่อนศาลมีคำพิพากษา ล่าสุดศาลแพ่ง ได้พิจารณายกฟ้องคำขอการไต่สวนฉุกเฉินดังกล่าวแล้วเนื่องจากมูลฟ้องไม่เพียงพอต่อการไต่สวนฉุกเฉินนั้น
ด้านนายทวิช เตชะนาวากุล กรรมการ และผู้ถือหุ้นรายใหญ่ IFEC กล่าวว่า กรณีศาลแพ่งพิจารณาไต่สวนฉุกเฉิน การเพิกถอนมติที่ประชุมสามัญประจำปี 2560 ไม่ได้เป็นความจริงทั้งหมด แต่เป็นความจริงเพียงครึ่งเดียว เนื่องจากศาลเห็นว่ายังไม่มีความจำเป็นที่จะต้องไต่สวนฉุกเฉิน แต่ศาลยังคงมีการพิจารณาไต่สวนตามปกติ ด้วยมติที่ประชุมสามัญผู้ถือหุ้น เป็นมติที่ไม่ชอบด้วยกฎหมาย ส่วนกรณีการนัดประชุมคณะกรรมการบริษัทนั้นไม่มีเกิดขึ้นแต่อย่างใด
ทั้งนี้ นายพิชา ป้อมค่าย ทนายความผู้รับมอบอำนาจจากนายทวิช เตชะนาวากุล และผู้ถือหุ้นไอเฟครวม 8 คนที่ร่วมกันยื่นคำร้องขอให้ศาลแพ่งเพิกถอนมติที่ประชุมผู้ถือหุ้นสามัญประจำปี 2560 เมื่อวันที่ 2 พ.ค.60 ที่นายวิชัย ถาวรวัฒนยงค์ ประธานไอเฟค ใช้วิธีการลงคะแนนแบบสะสม (cumulative voiting) ในการเลือกกรรมการแทนตำแหน่งที่ 3 คน ที่ทำให้นายธีติพันธ์ เทพผดุงพร ได้รับเลือกเป็นกรรมการนั้น เปิดเผยว่า กรณีดังกล่าว คลาดเคลื่อนต่อความจริง เพราะศาลแพ่งไม่ได้ยกฟ้องคดีที่ผู้ถือหุ้นไอเฟค 8 คน ขอให้เพิกถอนมติการลงคะแนนแบบสะสม โดยศาลนัดไต่สวนคดีดังกล่าวในวันที่ 7 ก.ค.60 นี้ ศาลมีคำสั่งเพียงให้ยกคำร้องที่ขอให้คุ้มครองชั่วคราว
อีกทั้งเป็นเรื่องวิธีการชั่วคราวก่อนที่ศาลจะมีคำพิพากษาหรือคำสั่ง ไม่ใช่เป็นการยกฟ้องในเนื้อหาของคดี ซึ่งนอกจากการร้องขอต่อศาลแล้ว ทนายความได้ยื่นคัดค้านการนำมติดังกล่าวไปจดทะเบียนที่กระทรวงพาณิชย์ไว้ด้วย ทำให้ยังไม่มีการจดทะเบียนเปลี่ยนแปลงกรรมการตามที่มีใครบางคนต้องการ ทั้งนี้ การที่ IFECเผยแพร่ข่าวประชาสัมพันธ์ดังกล่าว อาจทำให้เกิดความสับสนแก่ผู้ถือหุ้นของ IFEC จึงอยากทำความเข้าใจให้ถูกต้องตรงกัน ไม่ใช่มีประเด็นอะไรที่ไม่มีสาระก็จะนำมาเผยแพร่